PMIndiaData/PMIndiaSum huggingface dataset:
ଗ୍ରାମାଞ୍ଚଳ ବିକାଶ କ୍ଷେତ୍ରରେ ଏଏଆରଡିଓ ସହ ଏମ୍ଓୟୁକୁ କେବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି (05.10.2016) ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଭାରତ ଓ ଆଫ୍ରିକାନ୍ ଏସିଆନ୍ ରୁରାଲ ଡେଭଲପମେଣ୍ଟ ଅର୍ଗାନାଇଜେସନ୍(ଏଏଆରଡିଓ) ମଧ୍ୟରେ ଗ୍ରାମାଞ୍ଚଳ ବିକାଶ କ୍ଷେତ୍ରରେ ଦକ୍ଷତା ଗଠନ କାର୍ଯ୍ୟକ୍ରମ ପାଇଁ ସ୍ୱାକ୍ଷରିତ ଏମ୍ଓୟୁକୁ ଅନୁମୋଦନ ମିଳିଛି । ଏହି ତ୍ରୈବାର୍ଷିକ 2015-17 ଏମ୍ଓୟୁ ଏଏଆରଡିଓ ସଦସ୍ୟ ରାଷ୍ଟ୍ର ମଧ୍ୟରେ ଦକ୍ଷତା ବିକାଶ କାର୍ଯ୍ୟକ୍ରମ ଅଧୀନରେ ସ୍ୱାକ୍ଷରିତ ହୋଇଛି, ଯାହା ଭାରତର ପ୍ରମୁଖ ପ୍ରତିଷ୍ଠାନଗୁଡ଼ିକରେ ଏହି ତିନି ବର୍ଷ ମଧ୍ୟରେ ପ୍ରତିବର୍ଷ ଦକ୍ଷତା ବିକାଶ କାର୍ଯ୍ୟକ୍ରମର ଆୟୋଜନ କରାଯିବ । ଏସବୁ ପ୍ରତିଷ୍ଠାନ ମଧ୍ୟରେ ଗ୍ରାମାଞ୍ଚଳ ବିକାଶ ଓ ପଂଚାୟତିରାଜ ଜାତୀୟ ପ୍ରତିଷ୍ଠାନ(ଏନ୍ଆଇଆରଡି ଓ ପିଆର), ଆଇସିଏଆର, ଆଇଆଇଏମ୍ ଓ ଅନ୍ୟାନ୍ୟ ପ୍ରତିଷ୍ଠାନ ରହିଛନ୍ତି । ପ୍ରତ୍ୟେକ ପ୍ରଶିକ୍ଷଣ କାର୍ଯ୍ୟକ୍ରମର ଅବଧି 2 ରୁ 3 ସପ୍ତାହ ରହିବ । ଏହି ଯୋଜନାରେ ଏନ୍ଆଇଆରଡି ଓ ପିଆର ପ୍ରତିଷ୍ଠାନରେ ଗ୍ରାମାଞ୍ଚଳ ବିକାଶ ପରିଚାଳନା ପାଇଁ ଏକ ବର୍ଷିଆ ସ୍ନାତକୋତ୍ତର ପାଠ୍ୟକ୍ରମ ମଧ୍ୟ ରହିଛି ।
ପ୍ରଧାନମନ୍ତ୍ରୀ ମୋଦୀ, ଚାନ୍ସେଲର ମର୍କେଲ୍ ଙ୍କ ଯୁଗ୍ମ ଅଧ୍ୟକ୍ଷତାରେ ବର୍ଲିନ୍ ଠାରେ ଅନୁଷ୍ଠିତ ହେଲା ଚତୁର୍ଥ ଭାରତ-ଜର୍ମାନୀ ଆନ୍ତଃସରକାରୀ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏବଂ ଜର୍ମାନୀ ଚାନ୍ସେଲର ଆଞ୍ଜେଲା ମର୍କେଲ ବର୍ଲିନ୍ ଠାରେ ମଙ୍ଗଳବାର ଦିନ ଚତୁର୍ଥ ଭାରତ-ଜର୍ମାନୀ ଆନ୍ତଃସରକାର ବିଚାର-ଆଲୋଚନା କାର୍ଯ୍ୟକ୍ରମରେ ମିଳିତ ଭାବେ ଅଧ୍ୟକ୍ଷତା କରିଥିଲେ । ଏହି ଅବସରରେ ଗଣମାଧ୍ୟମକୁ ସମ୍ବୋଧନ କରି ପ୍ରଧାନମନ୍ତ୍ରୀ ଶ୍ରୀ ମୋଦୀ ୟୁରୋପ ଏବଂ ସମଗ୍ର ବିଶ୍ୱ ପାଇଁ ଜର୍ମାନୀ ଚାନ୍ସେଲର ମର୍କେଲ୍ ଙ୍କ ଦୂରଦୃଷ୍ଟିର ପ୍ରଶଂସା କରିଥିଲେ । ସେ କହିଥିଲେ ଯେ ଦୁଇ ଦେଶ ମଧ୍ୟରେ ଥିବା ସମ୍ପର୍କର ପରିଣାମ ଏବେ ପ୍ରତିଫଳିତ ହେଉଛି । ପ୍ରଧାନମନ୍ତ୍ରୀ କହିଥିଲେ ଯେ ଭାରତରେ, ବିଶେଷ କରି ମେକ୍ ଇନ୍ ଇଣ୍ଡିଆ କାର୍ଯ୍ୟକ୍ରମରେ ଜର୍ମାନୀର ନିବେଶ ବଢ଼ିଛି । ପ୍ରଧାନମନ୍ତ୍ରୀ କହିଥିଲେ, ସ୍କିଲ୍ ଇଣ୍ଡିଆ ଅଭିଯାନ ପାଇଁ ଜର୍ମାନୀର ସହଭାଗୀତା ଗୁରୁତ୍ୱପୂର୍ଣ୍ଣ । ଏ କ୍ଷେତ୍ରରେ ଜର୍ମାନ୍ ପରିମାପ ବିଶ୍ୱସ୍ତରୀୟ ହୋଇଥିବାରୁ ଏହା ଭାରତ ପାଇଁ ମହତ୍ୱପୂର୍ଣ୍ଣ । କ୍ରୀଡ଼ା କ୍ଷେତ୍ର, ନିର୍ଦ୍ଦିଷ୍ଟ ଭାବେ ଫୁଟବଲ ପାଇଁ ସହଯୋଗର ପରିକଳ୍ପନା କରାଯାଇଛି । ପ୍ରଧାନମନ୍ତ୍ରୀ ଜଳବାୟୁ ସୁରକ୍ଷା ଏବଂ ସ୍ମାର୍ଟ ସିଟି ଭଳି ବିଭିନ୍ନ ଆଲୋଚନା ବିଷୟବସ୍ତୁ ସମ୍ପର୍କରେ ସୂଚନା ଦେଇଥିଲେ । ସେ କହିଥିଲେ ଯେ ଜର୍ମାନ ନବସୃଜନ ଏବଂ ଭାରତୀୟ ଯୁବ ଶକ୍ତି ମିଳିତ ଭାବେ ଷ୍ଟାର୍ଟ ଅପ୍ କ୍ଷେତ୍ରକୁ ଦ୍ରୁତଗତିରେ ଆଗେଇ ନେଇପାରିବେ । ପ୍ରଧାନମନ୍ତ୍ରୀ କହିଥିଲେ, ଏକ ଆନ୍ତଃସଂଯୁକ୍ତ ଏବଂ ପାରସ୍ପରିକ ନିର୍ଭରଶୀଳତା ଥିବା ବିଶ୍ୱରେ “ଜାଗତିକ ନିୟମ ଆଧାରିତ ଗଣତନ୍ତ୍ର” ସମୟର ଆବଶ୍ୟକତା । ଏକ ପ୍ରଶ୍ନର ଉତ୍ତର ଦେଇ ସେ କହିଥିଲେ ଯେ “ଜର୍ମାନୀ ଏବଂ ଭାରତ ପରସ୍ପର ପାଇଁ ସୃଷ୍ଟି ହୋଇଛନ୍ତି” । ସେ ଏହାକୁ ବିସ୍ତୃତ ଭାବେ ବର୍ଣ୍ଣନା କରି କହିଥିଲେ ଯେ ଜର୍ମାନୀର କ୍ଷମତା ଏବଂ ଭାରତର ଆବଶ୍ୟକତା ମଧ୍ୟରେ ଏକ ବୃହତ ତାଳମେଳ ରହିଛି । ଇଞ୍ଜିନିୟରିଂ, ଭିତ୍ତିଭୂମି ଏବଂ ଦକ୍ଷତା ବିକାଶ କ୍ଷେତ୍ରରେ ଭାରତ ଦକ୍ଷତାର ସନ୍ଧାନରେ ରହିଛି ବୋଲି ସେ କହିଥିଲେ । ନବସୃଜନ ଏବଂ ଗଣତନ୍ତ୍ରର ମୂଲ୍ୟବୋଧ ସମ୍ପର୍କରେ ବର୍ଣ୍ଣନା କରି ସେ କହିଥିଲେ, ମାନବ ଜଗତ ପ୍ରତି ବରଦାନ ସ୍ୱରୂପ ଭାରତ ଏବଂ ଜର୍ମାନୀ ପରସ୍ପର ସହ ଏହି ମୂଲ୍ୟବୋଧ ଆଦାନପ୍ରଦାନ କରୁଛନ୍ତି । ଜଳବାୟୁ ପରିବର୍ତ୍ତନ ସଂକ୍ରାନ୍ତ ଏକ ପ୍ରଶ୍ନର ଉତ୍ତରରେ ପ୍ରଧାନମନ୍ତ୍ରୀ କହିଥିଲେ ଯେ ପ୍ରକୃତିର ସୁରକ୍ଷା ଏବଂ ସଂରକ୍ଷଣ ପାଇଁ ଭାରତ ସବୁସମୟରେ ଗୁରୁତ୍ୱ ଦେଇଆସିଛି । ସେ ସ୍ମରଣ କରାଇ ଦେଇଥିଲେ ଯେ ଭାରତ 2022 ସୁଦ୍ଧା 175 ଗିଗାୱାଟ୍ ଅକ୍ଷୟ ଶକ୍ତି ଉତ୍ପାଦନ ଲାଗି ପ୍ରତିଶ୍ରୁତିବଦ୍ଧ । ପ୍ରକୃତିର ସୁରକ୍ଷା ଉପରେ ଗୁରୁତ୍ୱ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଭବିଷ୍ୟତ ପିଢ଼ିର ହିତ ସହ ଖେଳିବା ଏକ ଅନୈତିକ ଏବଂ ଅପରାଧ ହେବ । ଆଇଜିସି ବୈଠକର ଅବ୍ୟବହିତ ପୂର୍ବରୁ ପ୍ରଧାନମନ୍ତ୍ରୀ ଏକ ନିୟମ ଆଧାରିତ ବିଶ୍ୱସ୍ତରୀୟ ବ୍ୟବସ୍ଥାକୁ ପ୍ରୋତ୍ସାହନ ଦେବା କ୍ଷେତ୍ରରେ ୟୁରୋପୀୟ ସଂଘର ବୃହତ ଭୂମିକା ଉପରେ ଗୁରୁତ୍ୱ ଦେଇଥିଲେ । ଉଭୟ ନେତା ବିଶ୍ୱ ପାଇଁ ବିପଦ ସାଜିଥିବା ଆତଙ୍କବାଦ ପ୍ରସଙ୍ଗରେ ଚିନ୍ତାପ୍ରକଟ କରିଥିଲେ ଏବଂ ମିଳିତ ଆତଙ୍କବାଦ ନିରୋଧୀ କାର୍ଯ୍ୟକ୍ରମକୁ ଆହୁରି ସୁଦୃଢ଼ କରିବା ଲାଗି ସହମତ ହୋଇଥିଲେ । ଏକ୍ସପୋର୍ଟ କଂଟ୍ରୋଲ୍ ବ୍ୟବସ୍ଥାରେ ଭାରତର ସଦସ୍ୟତାକୁ ସମର୍ଥନ କରିଥିବାରୁ ପ୍ରଧାନମନ୍ତ୍ରୀ ଜର୍ମାନୀକୁ ଧନ୍ୟବାଦ ଜଣାଇଥିଲେ । ସ୍ୱଚ୍ଛ କୋଇଲା, ବିଦ୍ୟୁତ ସଂଚାଳନ, ବିଜ୍ଞାନ ଏବଂ କାରିଗରୀ କ୍ଷେତ୍ରରେ ସହଯୋଗ, ସାଇବର ସୁରକ୍ଷା ଏବଂ ବିମାନ ଚଳାଚଳ ସୁରକ୍ଷା ଭଳି ପ୍ରସଙ୍ଗରେ ଆଲୋଚନା କରାଯାଇଥିଲା । ଆଫଗାନିସ୍ତାନ ଏବଂ ଅନ୍ୟ ବିଶ୍ୱ ପ୍ରସଙ୍ଗରେ ପରସ୍ପର ସହ ପରାମର୍ଶ କରାଯାଇଥିଲା । ଏହି ଅବସରରେ ଉଭୟ ରାଷ୍ଟ୍ର 12ଟି ଚୁକ୍ତିରେ ସ୍ୱାକ୍ଷର କରିଥିଲେ । ପାରସ୍ପରିକ ବାର୍ତ୍ତାଳାପର ବିଭିନ୍ନ ଦିଗକୁ ଛୁଇଁଥିବା ଏକ ବିସ୍ତୃତ ମିଳିତ ବିବୃତି ମଧ୍ୟ ଜାରି କରାଯାଇଥିଲା ।
ପୂର୍ବତନ ପ୍ରଧାନମନ୍ତ୍ରୀ ଡଃ.ମନମୋହନ ସିଂଙ୍କୁ ଜନ୍ମ ଦିନର ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପୂର୍ବତନ ପ୍ରଧାନମନ୍ତ୍ରୀ ଡ.ମନମୋହନ ସିଂଙ୍କୁ ତାଙ୍କ ଜନ୍ମଦିନର ଶୁଭ ଅବସରରେ ଶୁଭକାମନା ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ “ମୁଁ ପୂର୍ବତନ ପ୍ରଧାନମନ୍ତ୍ରୀ ଡଃ.ମନମୋହନ ସିଂଙ୍କୁ ତାଙ୍କ ଜନ୍ମ ଦିନରେ ହାର୍ଦ୍ଦିକ ଶୁଭକାମନା ଜଣାଉଛି ଏବଂ ଈଶ୍ୱରଙ୍କ ନିକଟରେ ତାଙ୍କର ଦୀର୍ଘାୟୁ, ସୁସ୍ଥ ଓ ନିରାମୟ ଜୀବନ କାମନା କରୁଛି ।”
ବିଳାସପୁରରେ ନୂଆ ଏମ୍ସ ପ୍ରତିଷ୍ଠାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ସ୍ୱାସ୍ଥ୍ୟ ସୁରକ୍ଷା ଯୋଜନା (ପିଏମଏସଏସୱାଇ) ଅଧୀନରେ ହିମାଚଳ ପ୍ରଦେଶର ବିଳାସପୁରଠାରେ ଏକ ନୂଆ ଅଖିଳ ଭାରତୀୟ ଆୟୁର୍ବିଜ୍ଞାନ ସଂସ୍ଥାନ (ଏମ୍ସ) ପ୍ରତିଷ୍ଠା କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ମଞ୍ଜୁରି ମିଳିଛି । ଏହି ପ୍ରକଳ୍ପ ଲାଗି 1351 କୋଟି ଟଙ୍କା ବ୍ୟୟ ହେବ । ପ୍ରମୁଖ ବିଶେଷତ୍ୱ : ଏହି ନୂଆ ଏମ୍ସ ସମ୍ପୂର୍ଣ୍ଣ ହେବା ଲାଗି 48 ମାସ ସମୟ ଲାଗିବ । ନିର୍ମାଣ ପୂର୍ବବର୍ତ୍ତୀ 12 ମାସ, ନିର୍ମାଣ ପାଇଁ 30 ମାସ ଏବଂ କାର୍ଯ୍ୟକ୍ଷମ ହେବା ପାଇଁ 6 ମାସ ଲାଗିବ । ଏହି ସଂସ୍ଥାନରେ 750 ଶଯ୍ୟା ବିଶିଷ୍ଟ ଏକ ହସପିଟାଲ ଏବଂ ଟ୍ରମା କେନ୍ଦ୍ର ସୁବିଧା ରହିବ । ଏଥିରେ ବାର୍ଷିକ 100ଜଣ ଏମବିବିଏସ ଛାତ୍ର ନାମ ଲେଖାଇପାରିବେ । ସେହିପରି ବର୍ଷକୁ 60 ବିଏସସି ନର୍ସିଂ ଛାତ୍ରୀଙ୍କ ପଢ଼ିବା ପାଇଁ ଏକ ନର୍ସିଂ କଲେଜ ମଧ୍ୟ ରହିବ । ଆବାସିକ କମ୍ପ୍ଲେକ୍ସ ଏବଂ ଆନୁସଙ୍ଗିକ ସୁବିଧା/ସେବା ନୂଆଦିଲ୍ଲୀ ଏମ୍ସ ଡାଂଚାରେ ନିର୍ମାଣ କରାଯିବ । ହସପିଟାଲରେ 20ଟି ସ୍ପେଶାଲିଟି/ସୁପର-ସ୍ପେଶାଲିଟି ବିଭାଗ ସହିତ 15ଟି ଅପରେସନ ଥିଏଟର ରହିବ । ଏହା ମଧ୍ୟରେ ଏକ 30 ଶଯ୍ୟା ବିଶିଷ୍ଟ ଏକ ଆୟୁଷ ବିଭାଗ ମଧ୍ୟ ରହିବ ଯେଉଁଥିରେ ପାରମ୍ପରିକ ପଦ୍ଧତିରେ ଚିକିତ୍ସା ସୁବିଧା ଯୋଗାଇ ଦିଆଯିବ । ପ୍ରଭାବ : ନୂଆ ଏମ୍ସ ପ୍ରତିଷ୍ଠା ଦ୍ୱାରା ସ୍ଥାନୀୟ ଅଂଚଳର ଲୋକମାନଙ୍କୁ ଉଚ୍ଚମାନର ସ୍ୱାସ୍ଥ୍ୟସେବା ଉପଲବ୍ଧ ହେବା ସହିତ ଅଧିକ ସଂଖ୍ୟାରେ ତାଲିମପ୍ରାପ୍ତ ଡାକ୍ତର ଓ ସ୍ୱାସ୍ଥ୍ୟକର୍ମୀ ସୃଷ୍ଟି ହୋଇପାରିବେ । ଏମାନେ ସ୍ଥାନୀୟ ଅଂଚଳରେ ଜାତୀୟ ସ୍ୱାସ୍ଥ୍ୟ ମିଶନ (ଏନଏଚଏମ) ଅଧୀନରେ ପ୍ରାଥମିକ ଏବଂ ମାଧ୍ୟମିକସ୍ତରର ଡାକ୍ତରଖାନା ପାଇଁ ଉପଲବ୍ଧ ହୋଇପାରିବେ । ସୂଚନାଯୋଗ୍ୟ ଯେ ଏହି ଯୋଜନା ଅଧୀନରେ ଭୁବନେଶ୍ୱର, ଭୋପାଳ, ରାୟପୁର, ଯୋଧପୁର, ଋଷିକେଶ ଏବଂ ପାଟନାରେ ଏମ୍ସ ପ୍ରତିଷ୍ଠା ହୋଇସାରିଛି । ରାଏବରେଲୀ ଏମ୍ସ ନିର୍ମାଣ କାମ ବର୍ତ୍ତମାନ ଜାରି ରହିଛି । ସେହିପରି ନାଗପୁର, ପଶ୍ଚିମବଙ୍ଗର କଲ୍ୟାଣୀ ଏବଂ ଆନ୍ଧ୍ରପ୍ରଦେଶର ଗୁଂଟୁରସ୍ଥିତ ମଙ୍ଗଳଗିରିରେ ଏମ୍ସ ପ୍ରତିଷ୍ଠାକୁ ମଞ୍ଜୁରି ମିଳିଛି ।
ରୁଷିଆର ପ୍ରାଦେଶିକ ଗଭର୍ଣ୍ଣରମାନଙ୍କ ସହ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କ ବିଚାର-ବିମର୍ଶ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରୁଷର ବିଭିନ୍ନ ପ୍ରଦେଶର 16 ଜଣ ଗଭର୍ଣ୍ଣରଙ୍କୁ ଭେଟି ସେମାନଙ୍କ ସହ ଆଲୋଚନା ତଥା ମତ ବିନିମୟ କରିଛନ୍ତି । ଦ୍ୱିପାକ୍ଷିକ ସମ୍ପର୍କକୁ ସୁଦୃଢ଼ କରିବାକୁ ଦୁଇ ଦେଶର ଆଞ୍ଚଳିକ ପ୍ରଦେଶଗୁଡ଼ିକ ମଧ୍ୟରେ ସମ୍ପର୍କ ଗୁରୁତ୍ୱପୂର୍ଣ୍ଣ ବୋଲି ପ୍ରଧାନମନ୍ତ୍ରୀ ଆଲୋଚନା ବେଳେ ଦୋହରାଇଥିଲେ । 2001ରେ ଗୁଜରାଟର ମୁଖ୍ୟମନ୍ତ୍ରୀ ଥିବା ବେଳେ ସେ କିପରି ଆସ୍ତ୍ରାଖାନ୍ ପ୍ରଦେଶକୁ ସାଦରପୂର୍ଣ୍ଣ ଗସ୍ତ କରିଥିଲେ ତାହା ଏହି ଅବସରରେ ମନେ ପକାଇଥିଲେ । ଗଭର୍ଣ୍ଣରମାନେ ସେମାନଙ୍କ ପ୍ରଦେଶର ଲୋକଙ୍କ ସହ ଭାରତୀୟଙ୍କର ଏବଂ ଭାରତ ସହ ସେମାନଙ୍କ ପ୍ରଦେଶର ବ୍ୟବସାୟିକ ସମ୍ପର୍କ ବୃଦ୍ଧିକୁ ଆଲୋଚନା କାଳରେ ଗୁରୁତ୍ୱ ଦେଇଥିଲେ । ଆଲୋଚନାରେ ଯୋଗ ଦେଇଥିବା ଗଭର୍ଣ୍ଣରମାନଙ୍କ ମଧ୍ୟରେ ଥିଲେ ଆର୍ଖାଞ୍ଜେଲସ୍କ ଓବ୍ଲାଷ୍ଟ, ଆସ୍ତ୍ରାଖାନ ଓବ୍ଲାଷ୍ଟ, ଇର୍କୁତସ୍କ, ମସ୍କୋ, ପ୍ରାଇମୋରେ ପ୍ରଦେଶ, କାଲାମକିଆ ସାଧାରଣତନ୍ତ୍ର, ତାତାରସ୍ତାନ୍, ସେଣ୍ଟ ପିଟର୍ସବର୍ଗ, ସାଖାଲିନ୍ ଓବ୍ଲାଷ୍ଟ, ସେରଦୋଭଲସ୍କ ଓବ୍ଲାଷ୍ଟ,ତୋମସ୍କ ଓବ୍ଲାଷ୍ଟ, ତୁଲା ଓବ୍ଲାଷ୍ଟ, ଉଲ୍ୟାନଭସ୍କ ଓବ୍ଲାଷ୍ଟ, ଖାବାରୋଭସ୍କି କ୍ରାଇ, ଚେଲ୍ୟାବନିସ୍କ ଓବ୍ଲାଷ୍ଟ ଏବଂ ୟାରୋସ୍ଲାଭ ଓବ୍ଲାଷ୍ଟର ଗଭର୍ଣ୍ଣର ।
ଇଟାଲୀ ସାଧାରଣ ର୍ନିବାଚନରେ ତାଙ୍କ ଦଳ ଫ୍ରାଟେଲି ଡି ଇଟାଲିଆ ନେତୃତ୍ୱ ନେଇଥିବାରୁ ଜର୍ଜିଆ ମେଲୋନିଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜର୍ଜିଆ ମେଲୋନିଙ୍କୁ ଇଟାଲୀ ସାଧାରଣ ର୍ନିବାଚନରେ ତାଙ୍କ ଦଳ ଫ୍ରାଟେଲି ଡି ଇଟାଲିଆ ନେତୃତ୍ୱ ନେଇଥିବାରୁ ଅଭିନନ୍ଦନ ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆପଣଙ୍କ ଦଳ ଫ୍ରାଟେଲି ଡି ଇଟାଲିଆ ଇଟାଲୀ ସାଧାରଣ ର୍ନିବାଚନରେ ବିଜୟ ପାଇଁ ଆଗେଇ ନେଇଥିବାରୁ ଅଭିନନ୍ଦନ ଜର୍ଜିଆ ମେଲୋନି । ଆମର ସମ୍ପର୍କକୁ ମଜବୁତ କରିବା ପାଇଁ ଆମେ ମିଳିତ ଭାବେ କାର୍ଯ୍ୟ କରିବାକୁ ଅପେକ୍ଷା କରିଛୁ ।”
କେନ୍ଦ୍ର କର୍ମଚାରୀ, ପେନସନଭୋଗୀଙ୍କ ପାଇଁ ୨ ପ୍ରତିଶତ ମହଙ୍ଗା ଭତ୍ତା ଓ ରିଲିଫ

କେନ୍ଦ୍ର ସରକାରୀ କର୍ମଚାରୀଙ୍କୁ ୨ ପ୍ରତିଶତ ମହଙ୍ଗା ଭତ୍ତା ପ୍ରଦାନ କରାଯିବ । ଏହାକୁ ଗତ ଜୁଲାଇ ମାସରୁ ପିଛିଲା ଭାବେ ଲାଗୁ କରାଯିବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହାକୁ ଅନୁମୋଦନ କରାଯାଇଛି । ସେହିପରି ଅବସରପ୍ରାପ୍ତ କେନ୍ଦ୍ର କର୍ମଚାରୀମାନଙ୍କୁ ମଧ୍ୟ ଜୁଲାଇ ୨୦୧୬ରୁ ପିଛିଲା ଭାବେ ୨ ପ୍ରତିଶତ ଡିଅରନେସ ରିଲିଫ ମିଳିବ । ସପ୍ତମ ବେତନ ଆୟୋଗଙ୍କ ସୁପାରିଶ ଆଧାରରେ ଏହି ମହଙ୍ଗା ଭତ୍ତା ଓ ରିଲିଫ ପ୍ରଦାନ କରାଯାଇଛି । ବର୍ଦ୍ଧିତ ମହଙ୍ଗା ଭତ୍ତା ଯୋଗୁଁ ଚଳିତ ୨୦୧୬-୧୭ ଆର୍ଥିକ ବର୍ଷର ଜୁଲାଇରୁ ଫେବ୍ରୁଆରୀ ୨୦୧୭ ମଧ୍ୟରେ କେନ୍ଦ୍ର ସରକାରଙ୍କ ଉପରେ ୫୬୨୨.୧୦ କୋଟି ଟଙ୍କାର ଆର୍ଥିକ ବୋଝ ପଡିବ । ଏହି ଘୋଷଣା ଦ୍ଵାରା ୫୦.୬୮ ଲକ୍ଷ କର୍ମଚାରୀ ଏବଂ ୫୪.୨୪ ଲକ୍ଷ ଅବସରପ୍ରାପ୍ତ କେନ୍ଦ୍ର କର୍ମଚାରୀ ତଥା ପେନସନଭୋଗୀ ଉପକୃତ ହେବେ ।
ଭାରତୀୟ ଡାକ ପେମେଣ୍ଟ ବ୍ୟାଙ୍କ ପ୍ରତିଷ୍ଠା ଲାଗି ସଂଶୋଧିତ ବ୍ୟୟ ଅଟକଳକୁ କ୍ୟାବିନେଟ ଅନୁମୋଦନ

• ଦେଶର 1.55 ଲକ୍ଷ ଡାକ ଘରେ ପର୍ଯ୍ୟାୟ କ୍ରମେ ଉପଲବ୍ଧ ହେବ ବ୍ୟାଙ୍କ ସେବା • ଡାକ କର୍ମଚାରୀ, ଗ୍ରାମୀଣ ଡାକ ସେବକଙ୍କୁ ମିଳିବ ପ୍ରୋତ୍ସାହନ କମିଶନ ଭାରତୀୟ ଡାକ ପେମେଣ୍ଟ ବ୍ୟାଙ୍କ (ଆଇପିପିବି) ପ୍ରତିଷ୍ଠା ଲାଗି ସଂଶୋଧିତ ପ୍ରକଳ୍ପ ବ୍ୟୟ ଅଟକଳ 800 କୋଟିରୁ 1,435 କୋଟି ଟଙ୍କାକୁ ବୃଦ୍ଧି କରାଯାଇଛି । ଏହି ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ସଂଶୋଧିତ ବ୍ୟୟ ଅଟକଳ ବାବଦକୁ ଖର୍ଚ୍ଚ ହେବାକୁ ଥିବା 635 କୋଟି ଟଙ୍କା ମଧ୍ୟରୁ 400 କୋଟି ଟଙ୍କା ପ୍ରଯୁକ୍ତି ମୂଲ୍ୟ ଏବଂ 235 କୋଟି ଟଙ୍କା ମାନବ ସମ୍ବଳ ବାବଦକୁ ବ୍ୟୟ କରାଯିବ । ବିବରଣୀ : –ଆଇପିପିବି ସେବା ସେପ୍ଟେମ୍ବର ପହିଲା 2018 ଠାରୁ 650ଟି ଆଇପିପିବି ଶାଖା ଏବଂ 3250ଟି ଏକ୍ସେସ ପଏଣ୍ଟରେ ଉପଲବ୍ଧ ହେବ ଏବଂ ଡିସେମ୍ବର 2018 ଠାରୁ ସମସ୍ତ 1.55ଲକ୍ଷ ଡାକ କାର୍ଯ୍ୟାଳୟ ରେ ଉପଲବ୍ଧ ହେବ । –ଏହି ପ୍ରକଳ୍ପ 3500 ଦକ୍ଷ ବ୍ୟାଙ୍କିଙ୍ଗ ପେସାଦାର ଏବଂ ସାରା ଦେଶରେ ଆର୍ଥିକ ସାକ୍ଷରତା ପ୍ରଚାର କରିବାରେ ସମ୍ପୃକ୍ତ ଅନ୍ୟ ସଂସ୍ଥାଗୁଡ଼ିକ ପାଇଁ ନିଯୁକ୍ତି ସୁଯୋଗ ସୃଷ୍ଟି କରିବ । –ଏହି ପ୍ରକଳ୍ପର ଲକ୍ଷ୍ୟ ହେଉଛି ଜନସାଧାରଣଙ୍କ ପାଇଁ ସବୁଠୁ ଗ୍ରହଣୀୟ, ସୁଲଭ ଏବଂ ବିଶ୍ୱସନୀୟ ବ୍ୟାଙ୍କ ସେବା ବିକଶିତ କରିବା । ଘର ପାଖରେ ବ୍ୟାଙ୍କ ସେବା ପ୍ରଦାନ ସହ ବ୍ୟାଙ୍କ ସେବା ଯୋଗାଣ କ୍ଷେତ୍ରରେ ଥିବା ବାଧା ଦୂର କରି ଆର୍ଥିକ ଅନ୍ତର୍ଭୂକ୍ତିକରଣ ଲକ୍ଷ୍ୟ ହାସଲରେ ଅଗ୍ରଣୀ ଭୂମିକା ଗ୍ରହଣ କରିବ । – “କମ ନଗଦ” ଅର୍ଥବ୍ୟବସ୍ଥା ପାଇଁ ସରକାରଙ୍କ ସଂକଳ୍ପକୁ ଏହି ପ୍ରକଳ୍ପ ସହାୟତା ଯୋଗାଇଦେବା ସହିତ ଉଭୟ ଅର୍ଥନୈତିକ ଅଭିବୃଦ୍ଧି ଏବଂ ଆର୍ଥିକ ଅନ୍ତର୍ଭୂକ୍ତିକରଣକୁ ପ୍ରୋତ୍ସାହନ ଦେବ । –ବ୍ୟାଙ୍କ ଗ୍ରେଡ ପ୍ରଦର୍ଶନ, ଠକେଇ ଏବଂ ବିପଦ ମୁକାବିଲା ମାନକ ଏବଂ ପେମେଣ୍ଟ ଏବଂ ବ୍ୟାଙ୍କିଙ୍ଗ କ୍ଷେତ୍ରରେ ଶ୍ରେଷ୍ଠ ପ୍ରଚଳନ ପ୍ରତି ଧ୍ୟାନ ଦିଆଯାଇ ଆଇପିପିବିର ଦୃଢ଼ ଆଇଟି ଢାଂଚା ପ୍ରସ୍ତୁତ କରାଯାଇଛି । ଆଇପିପିବି ସେବା –ପ୍ରଯୁକ୍ତି ସଂଚାଳିତ ସମାଧାନ ଜରିଆରେ ଆଇପିପିବି ଏକାଧିକ ପେମେଣ୍ଟ/ଆର୍ଥିକ ସେବା ଯୋଗାଇ ଦେବ ଯାହାକୁ ଡାକ ବିଭାଗ (ଡିଓପି) କର୍ମଚାରୀ/ଶେଷମୁଣ୍ଡରେ ଥିବା ଏଜେଣ୍ଟମାନେ କାର୍ଯ୍ୟକାରୀ କରିବେ । ସେମାନେ ଏଣିକି ଚିଠି ବିତରକରୁ ଆର୍ଥିକ ସେବା ଯୋଗାଣକାରୀରେ ପରିଣତ ହୋଇଯିବେ । –ଆଇପିପିବି ସେବା ଯୋଗାଇ ଦେବା ଲାଗି ଶେଷମୁଣ୍ଡରେ ଥିବା ଜଏଣ୍ଟ (ଡାକ କର୍ମଚାରୀ ଏବଂ ଗ୍ରାମୀଣ ଡାକ ସେବକ)ମାନଙ୍କୁ ପ୍ରୋତ୍ସାହନ ରାଶି/କମିଶନ ସେମାନଙ୍କ ଏକାଉଣ୍ଟକୁ ସିଧାସଳଖ ଯୋଗାଇ ଦିଆଯିବ । ଏହାଦ୍ୱାରା ଗ୍ରାହକଙ୍କ ନିକଟରେ ଆଇପିପିବି ଡିଜିଟାଲ ସେବା ଯୋଗାଇଦେବା ଲାଗି ସେମାନେ ଅନୁପ୍ରାଣିତ ହୋଇପାରିବେ । –ଆଇପିପିବି ଦ୍ୱାରା ଡାକ ବିଭାଗକୁ ପଇଠ କରାଯିବାକୁ ଥିବା କମିଶନର ଏକ ଅଂଶ ଡାକ କାର୍ଯ୍ୟାଳୟର ସାମର୍ଥ୍ୟ ବୃଦ୍ଧିରେ ଉପଯୋଗ ହେବ ।
ସୋନିଆ ଗାନ୍ଧୀଙ୍କ ମା’ଙ୍କ ଦେହାନ୍ତରେ ଶ୍ରୀମତୀ ଗାନ୍ଧୀଙ୍କୁ ସମବେଦନା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀମତୀ ସୋନିଆ ଗାନ୍ଧୀଙ୍କୁ ତାଙ୍କ ମାତା ଶ୍ରୀମତୀ ପାଓଲା ମାନିଓଙ୍କ ଦେହାନ୍ତରେ ସମବେଦନା ଜଣାଇଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି: “ସୋନିଆ ଗାନ୍ଧୀ ଜୀଙ୍କୁ ତାଙ୍କ ମାତା ଶ୍ରୀମତୀ ପାଓଲା ମାନିଓଙ୍କ ଦେହାନ୍ତରେ ସମବେଦନା । ତାଙ୍କର ଆତ୍ମାକୁ ଶାନ୍ତି ମିଳୁ । ଏହି ଦୁଃଖ ସମୟରେ ମୋର ଚିନ୍ତାଧାରା ସମଗ୍ର ପରିବାର ସହିତ ଅଛି ।”
ଅତିରିକ୍ତ ଓ ଯୁଗ୍ମ ସଚିବମାନଙ୍କ ସହ ପ୍ରଧାନମନ୍ତ୍ରୀଙ୍କ ଚତୁର୍ଥ ମତ ବିନିମୟ କାର୍ଯ୍ୟକ୍ରମ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବୁଧବାର ଦିନ ଭାରତ ସରକାରଙ୍କ ଅଧୀନରେ କାର୍ଯ୍ୟ କରୁଥିବା 80 ଜଣ ଅତିରିକ୍ତ ସଚିବ ଓ ଯୁଗ୍ମ ସଚିବଙ୍କ ଏକ ଗୋଷ୍ଠୀକୁ ଭେଟି ସେମାନଙ୍କ ସହ ମତ ବିନିମୟ କରିଥିଲେ । ଏହିପରି 5ଟି କାର୍ଯ୍ୟକ୍ରମ ମଧ୍ୟରୁ ଏହା ଥିଲା ଚତୁର୍ଥ । ଏହି ମତ ବିନିମୟ କାର୍ଯ୍ୟକ୍ରମରେ ପଦାଧିକାରୀମାନେ ଶାସନ ପ୍ରଣାଳୀରେ ସୃଜନାତ୍ମକ ପଦକ୍ଷେପ ଗ୍ରହଣ, ଗୋଷ୍ଠୀଗତ କାର୍ଯ୍ୟ ସମ୍ପାଦନା, ସ୍ୱାସ୍ଥ୍ୟ ବ୍ୟବସ୍ଥା, ସ୍ୱାସ୍ଥ୍ୟ ଶିକ୍ଷା, କୃଷି, ଜଳ ସମ୍ପଦ, ଇ-ଗଭର୍ଣ୍ଣାନ୍ସ, କର ପ୍ରବନ୍ଧନ ଏବଂ ଜିଏସଟି, ସହଜ ବ୍ୟବସାୟ ପ୍ରକ୍ରିୟା, ଆପତ୍ତି-ଅଭିଯୋଗର ସମାଧାନ ଓ ବାଳ ଅଧିକାର ଉପରେ ବିଚାର ବିମର୍ଶ ହୋଇଥିଲା । ଶାସନତନ୍ତ୍ର ଓ ପ୍ରକ୍ରିୟାରେ ଉନ୍ନତି ଆଣିବା ଦିଗରେ କାର୍ଯ୍ୟ କରିବାକୁ ପ୍ରଧାନମନ୍ତ୍ରୀ ଅଧିକାରୀମାନଙ୍କୁ ପରାମର୍ଶ ଦେଇଥିଲେ । ସେ କହିଥିଲେ ଯେ ଗୋଷ୍ଠୀଗତ କାର୍ଯ୍ୟ ଭାବନାକୁ ବୃଦ୍ଧି କରିବାରେ ମାନବୀୟ ସ୍ପର୍ଶ ଜରୁରୀ ଏବଂ ଏହା ସାମଗ୍ରୀକ ଭାବେ ଉତ୍ତମ ଫଳ ପ୍ରଦାନ କରିଥାଏ । ବିଶ୍ୱସ୍ତରରେ ଭାରତ ପ୍ରତି ସମ୍ପ୍ରତି ସୃଷ୍ଟି ହୋଇଥିବା ସକାରାତ୍ମକ ସ୍ଥିତିକୁ ଗୁରୁତ୍ୱ ଦେଇ ପ୍ରଧାନମନ୍ତ୍ରୀ 2022 ସୁଦ୍ଧା ଏକ ନୂତନ ଭାରତ ଗଠନ କରିବାର ସ୍ପଷ୍ଟ ଲକ୍ଷ୍ୟରେ କାର୍ଯ୍ୟ କରିବାକୁ ପଦାଧିକାରୀମାନଙ୍କୁ କହିଥିଲେ ।
ସ୍ୱାସ୍ଥ୍ୟସେବା କ୍ଷେତ୍ରରେ ଭାରତ-ମରକ୍କୋ ସହଯୋଗ ବୁଝାମଣାକୁ କ୍ୟାବିନେଟ ଅନୁମୋଦନ

ସ୍ୱାସ୍ଥ୍ୟସେବା କ୍ଷେତ୍ରରେ ସହଯୋଗ ଲାଗି ଭାରତ ଏବଂ ମରକ୍କୋ ମଧ୍ୟରେ ସ୍ୱାକ୍ଷରିତ ବୁଝାମଣାପତ୍ର (ଏମ୍ଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ନିମ୍ନୋକ୍ତ କ୍ଷେତ୍ରରେ ସହଯୋଗ ପାଇଁ ଏହି ଏମ୍ଓୟୁରେ ବ୍ୟବସ୍ଥା ରହିଛି । 1) କର୍କଟ ଏବଂ ଶିଶୁ ହୃଦରୋଗ ସମେତ ଅଣ-ସଂକ୍ରାମକ ରୋଗ; 2) ଔଷଧ ନିୟନ୍ତ୍ରଣ ଏବଂ ଔଷଧପ୍ରସ୍ତୁତିରେ ଗୁଣବତ୍ତା ନିୟନ୍ତ୍ରଣ; 3) ସଂକ୍ରାମକ ରୋଗ; 4) ମାତୃ, ଶିଶୁ ଏବଂ ନବଜାତ ସ୍ୱାସ୍ଥ୍ୟ; 5) ଉତ୍ତମ ଅଭ୍ୟାସ ଆଦାନପ୍ରଦାନ ପାଇଁ ହସପିଟାଲଗୁଡିକୁ ପରସ୍ପର ସହ ଯୋଡ଼ିବା; 6) ହସପିଟାଲ୍ ଏବଂ ସ୍ୱାସ୍ଥ୍ୟସେବା ପରିଚାଳନା ଏବଂ ପ୍ରଶାସନ ପାଇଁ ତାଲିମ; 7)ଆପୋଷ ନିଷ୍ପତ୍ତି ନିଆଯାଇଥିବା ଯେକୌଣସି କ୍ଷେତ୍ରରେ ସହଯୋଗ । ଏହି ଏମ୍ଓୟୁର କାର୍ଯ୍ୟକାରୀତା ତଦାରଖ କରିବା ଏବଂ ସହଯୋଗର ବିବରଣୀକୁ ଅଧିକ ବ୍ୟାପକ କରିବା ଲାଗି ଏକ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ ।
ୟୁକ୍ରେନର ମାନ୍ୟବର ରାଷ୍ଟ୍ରପତି ଭୋଲୋଦିମିର ଜେଲେନସ୍କିଙ୍କ ସହ କଥା ହେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ୟୁକ୍ରେନର ମାନ୍ୟବର ରାଷ୍ଟ୍ରପତି ଭୋଲୋଦିମିର ଜେଲେନସ୍କିଙ୍କ ସହ କଥା ହୋଇଥିଲେ। ବିବାଦୀୟ ପରିସ୍ଥିତି ଏବଂ ୟୁକ୍ରେନ ଓ ରୁଷ ମଧ୍ୟରେ ଚାଲିଥିବା ବୁଝାମଣା ସମ୍ପର୍କରେ ରାଷ୍ଟ୍ରପତି ଜେଲେନସ୍କି ପ୍ରଧାନମନ୍ତ୍ରୀଙ୍କୁ ବିସ୍ତୃତ ଭାବରେ ସୂଚନା ଦେଇଛନ୍ତି। ଜାରି ରହିଥିବା ଦ୍ୱନ୍ଦ୍ୱ ଏବଂ ମାନବିକ ସଙ୍କଟ ଉପରେ ପ୍ରଧାନମନ୍ତ୍ରୀ ଗଭୀର ଚିନ୍ତା ପ୍ରକଟ କରିଛନ୍ତି। ହିଂସାକୁ ତୁରନ୍ତ ବନ୍ଦ କରିବାକୁ ପ୍ରଧାନମନ୍ତ୍ରୀ ଆହ୍ବାନକୁ ଦୋହରାଇଛନ୍ତି ଏବଂ ପ୍ରସଙ୍ଗଗୁଡ଼ିକର ଶାନ୍ତିପୂର୍ଣ୍ଣ ସମାଧାନ ତଥା ଦୁଇ ଦଳ ମଧ୍ୟରେ ସିଧାସଳଖ କଥାବାର୍ତ୍ତା ପାଇଁ ଭାରତ ସର୍ବଦା ଛିଡା ହୋଇଛି ବୋଲି ଉଲ୍ଲେଖ କରିଛନ୍ତି। ଭାରତୀୟ ନାଗରିକଙ୍କୁ ୟୁକ୍ରେନରୁ ବାହାର କରିବାରେ ସହାୟତା ପାଇଁ ପ୍ରଧାନମନ୍ତ୍ରୀ ୟୁକ୍ରେନ କର୍ତ୍ତୃପକ୍ଷଙ୍କୁ ଧନ୍ୟବାଦ ଜଣାଇଛନ୍ତି। ସେ ୟୁକ୍ରେନରେ ରହିଥିବା ଭାରତୀୟ ଛାତ୍ରମାନଙ୍କ ସୁରକ୍ଷା ଏବଂ ନିରାପତ୍ତା ପାଇଁ ଗଭୀର ଚିନ୍ତା ପ୍ରକଟ କରିଥିଲେ ଏବଂ ସେମାନଙ୍କର ଶୀଘ୍ର ଓ ନିରାପଦ ସ୍ଥାନାନ୍ତର ଆବଶ୍ୟକତା ଉପରେ ଗୁରୁତ୍ୱାରୋପ କରିଥିଲେ।
ମଡେଲ ଦୋକାନ ଏବଂ ପ୍ରତିଷ୍ଠାନ (ରୋଜଗାର ଏବଂ ସେବା ସର୍ତ୍ତାବଳୀ ନିୟନ୍ତ୍ରଣ) ବିଲ 2016 ଉପରେ କେବିନେଟରେ ଆଲୋଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ମଡେଲ ଦୋକାନ ଏବଂ ପ୍ରତିଷ୍ଠାନ (ରୋଜଗାର ଏବଂ ସେବା ସର୍ତ୍ତାବଳୀ ନିୟନ୍ତ୍ରଣ) ବିଲ 2016 ଉପରେ ଆଲୋଚନା କରାଯାଇଛି । ଏହାପରେ ଏହି ବିଲକୁ ରାଜ୍ୟ ଏବଂ କେନ୍ଦ୍ରଶାସିତ ଅଞ୍ଚଳଗୁଡିକୁ ପଠାଯାଇ ସେ ସମ୍ପର୍କରେ ମତାମତ ଆହ୍ୱାନ କରାଯିବ ଏବଂ ସେମାନଙ୍କ ଆବଶ୍ୟକତା ଅନୁଯାୟୀ ଏହାର ବ୍ୟବସ୍ଥାଗୁଡିକୁ ସଂଶୋଧନ କରାଯିବା ପରେ ଏହାକୁ ଲାଗୁ କରାଯିବା ପାଇଁ ଚିନ୍ତା କରାଯିବ । ଏହାକୁ ଚୁଡାନ୍ତ ରୂପ ଦିଆଯିବା ପୂର୍ବରୁ ଇଣ୍ଟରନେଟ ମାଧ୍ୟମରେ ଜନସାଧାରଣଙ୍କଠାରୁ ବିସ୍ତୃତ ଭାବେ ମତାମତ ଲୋଡାଯିବା ସହ କର୍ମଚାରୀ, ଶ୍ରମିକ ପ୍ରତିନିଧି, ନିଯୁକ୍ତିଦାତା ସଂଘ, ମହାସଂଘ ଏବଂ ରାଜ୍ୟ ସରକାରମାନଙ୍କ ସହ ତ୍ରିପାକ୍ଷିକ ବିଚାର ଆଲୋଚନା କରାଯିବ । ମଡେଲ ଚିଠା ପ୍ରସ୍ତାବର ପ୍ରମୁଖ ବିଶେଷତ୍ୱଗୁଡିକ ହେଲା :-  ନିର୍ମାଣ ସଂସ୍ଥାକୁ ଛାଡି, ଦଶ ଜଣ କିମ୍ବା ଏହାଠାରୁ ଅଧିକ ଶ୍ରମିକ କାର୍ଯ୍ୟ କରୁଥିବା ସଂସ୍ଥା ଏହାର ଅନ୍ତର୍ଗତ ହେବ  ଏହି ବିଲ ବ୍ୟବସାୟ ପ୍ରତିଷ୍ଠାନକୁ ବର୍ଷର 365 ଦିନ ଖୋଲିବା ଏବଂ ବନ୍ଦ କରିବା ସମୟର ସ୍ୱାଧିନତା ପ୍ରଦାନ କରିବ  ପ୍ରତିଷ୍ଠାନରେ ଆଶ୍ରୟସ୍ଥଳ, ବିଶ୍ରାମ କକ୍ଷ, ମହିଳାଙ୍କ ପାଇଁ ଶୌଚାଳୟ, ମହିଳାଙ୍କ ସମ୍ମାନର ସୁରକ୍ଷା ଏବଂ ପରିବହନ ଇତ୍ୟାଦିର ସୁବନ୍ଦୋବସ୍ତ ଥିଲେ ମହିଳାମାନଙ୍କୁ ରାତ୍ରୀକାଳୀନ ପାଳିରେ କାର୍ଯ୍ୟ କରିବାର ଅନୁମତି ଦେବ  ନିଯୁକ୍ତି, ତାଲିମ, ବଦଳି କିମ୍ବା ପଦୋନ୍ନତି କ୍ଷେତ୍ରରେ ମହିଳାମାନଙ୍କ ପ୍ରତି କୌଣସି ବାଛ ବିଚାର କରାଯିବ ନାହିଁ  ସରଳ ପଦ୍ଧତିରେ ଅନ୍-ଲାଇନ ମାଧ୍ୟମରେ ସାଧାରଣ ପଞ୍ଜିକରଣ ହେବ  କର୍ମଚାରୀଙ୍କ ସ୍ୱାସ୍ଥ୍ୟ ଏବଂ ସୁରକ୍ଷା ପାଇଁ ନିଯୁକ୍ତିଦାତାଙ୍କ ଦ୍ୱାରା ନିଆଯିବାକୁ ଥିବା ଯଥେଷ୍ଟ ପଦକ୍ଷେପ ଧାର୍ଯ୍ୟ କରିବାର କ୍ଷମତା ସରକାରଙ୍କ ହାତରେ ରହିବ  ସ୍ୱଚ୍ଛ ଏବଂ ବିଶୁଦ୍ଧ ପାନୀୟ ଜଳର ବ୍ୟବସ୍ଥା ରହିବ  ଶୌଚାଳୟ, ଶିଶୁପାଳନ କେନ୍ଦ୍ର (କ୍ରେଚ), ପ୍ରାଥମିକ ଚିକିତ୍ସା ସହ ବ୍ୟକ୍ତିଗତ ଭାବେ ପ୍ରତିଷ୍ଠାନରେ ଜାଗା ସମସ୍ୟା ଥିଲେ କିଛି ପ୍ରତିଷ୍ଠାନ ମିଶି କ୍ୟାଣ୍ଟିନ ବ୍ୟବସ୍ଥା କରିବେ  ଜାତୀୟ ଛୁଟି ଦିବସ ବ୍ୟତୀତ ପାଞ୍ଚ ଦିନର ସବେତନ ଉତ୍ସବ ଛୁଟି ଦିଆଯିବ  ଉଚ୍ଚ ଦକ୍ଷତା ସମ୍ପନ୍ନ କର୍ମଚାରୀ ଯେମିତିକି ସୂଚନା ପ୍ରଯୁକ୍ତିବିଦ୍ୟା, ଜୈବ ପ୍ରଯୁକ୍ତିବିଦ୍ୟା ଏବଂ ଗବେଷଣା କ୍ଷେତ୍ରରେ ନିଯୁକ୍ତ କର୍ମଚାରୀମାନଙ୍କୁ ଦୈନିକ 9 ଘଣ୍ଟା ଏବଂ ସାପ୍ତାହିକ 48 ଘଣ୍ଟା ଯାହା ତ୍ରୈମାସିକ ହିସାବରେ 125 ଘଣ୍ଟା ହେବ, ଏହି ନିୟମରୁ ବାଦ ଦିଆଯିବ ଏହି ମଡେଲ ଚିଠା ପ୍ରସ୍ତାବ ବୈଧାନିକ ବ୍ୟବସ୍ଥାରେ ସମାନତା ଆଣିବ । ଏଥିସହ ସବୁ ରାଜ୍ୟଙ୍କ ପକ୍ଷରେ ଏହାକୁ ଗ୍ରହଣ କରିବା ସହଜ ହେବ ଏବଂ ତଦ୍ୱାରା ସମଗ୍ର ଦେଶରେ କର୍ମ କ୍ଷେତ୍ରରେ ଏକା ପ୍ରକାର ପରିବେଶ ସୃଷ୍ଟି କରିବ । ବ୍ୟବସାୟର ସରଳୀକରଣ ଏବଂ ନିଯୁକ୍ତି ସୁଯୋଗ ସୃଷ୍ଟି କରିବାରେ ମଧ୍ୟ ଏହି ବିଲ ସହାୟକ ହେବ ।
ବିଶ୍ୱ ବକ୍ସିଂ ଚାମ୍ପିଅନସିପର ଚାମ୍ପିଅନ ମହିଳା ବକ୍ସରଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବିଶ୍ୱ ବକ୍ସିଂ ଚାମ୍ପିଅନସିପର ଚାମ୍ପିଅନ ମହିଳା ବକ୍ସର ନିଖତ ଜରିନ, ମନୀଷା ମୌନ ଓ ପରବିନ ହୁଡାଙ୍କୁ ଭେଟିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ବିଶ୍ୱ ମହିଳା ବକ୍ସିଂ ଚାମ୍ପିଅନସିପରେ ଭାରତକୁ ଗର୍ବିତ କରିଥିବା ବକ୍ସର @ନିଖତ ଜରିନ, @ବକ୍ସରମୌନ ଓ ପରବିନ ହୁଡାଙ୍କୁ ଭେଟି ଆନନ୍ଦିତ ହେଲି । ସେମାନଙ୍କ ଜୀବନ ଯାତ୍ରା, ଖେଳ ପ୍ରତି ଆଗ୍ରହ ଓ ଜୀବନ ସମ୍ପର୍କରେ ବେଶ ଚିତ୍ତାକର୍ଷକ ଆଲୋଚନା ହେଲା । ଆଗାମୀ ପ୍ରୟାସ ପାଇଁ ସେମାନଙ୍କୁ ଶୁଭକାମନା ଜଣାଉଛି ।”
ପ୍ରଧାନମନ୍ତ୍ରୀ ନୂଆଦିଲ୍ଲୀ ଠାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀ ଠାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବେ । ଶ୍ରୀ ମୋଦୀ ଆଜି ଅପରାହ୍ନ ୫.୩୦ରେ ଏହି ମଣ୍ଡଳୀକୁ ଉଦବୋଧନ ଦେବେ । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ଆଜି ସନ୍ଧ୍ୟାରେ ନିଜ ବାସଭବନରେ ଏକ ଶିଖ ପ୍ରତିନିଧି ମଣ୍ଡଳୀକୁ ସ୍ୱାଗତ କରିବି । ଏହି ମଣ୍ଡଳୀରେ ସମାଜର ବିଭିନ୍ନ ବର୍ଗର ଲୋକେ ସାମିଲ ଅଛନ୍ତି । ଅପରାହ୍ନ ୫.୩୦ରେ ଉପସ୍ଥିତ ମଣ୍ଡଳୀକୁ ଉଦବୋଧନ ପ୍ରଦାନ କରିବି । ନିଶ୍ଚିତ ଦେଖିବେ… ।”
ଭାରତ-ସାଇପ୍ରସ ଦ୍ଵୈତ ଟିକସ ଅସୁଲି ମୁକ୍ତ ତଥା ଟିକସ ଫାଙ୍କି ରାଜିନାମାକୁ କେବିନେଟର ସ୍ୱୀକୃତି

ଭାରତ ଓ ସାଇପ୍ରସ ମଧ୍ୟରେ ଦ୍ଵୈତ ଟିକସ ଅସୁଲ ମୁକ୍ତ ଏବଂ ଟିକସ ଫାଙ୍କି ତଥା ଆର୍ଥିକ ଠକେଇକୁ ରୋକିବା ନିମନ୍ତେ ସ୍ୱାକ୍ଷରିତ ରାଜିନାମା ଏବଂ ପ୍ରୋଟୋକଲକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ଅନୁମୋଦନ କରିଛନ୍ତି । ବିଶେଷକରି ଆୟକର ଫାଙ୍କିକୁ ରୋକିବା ଦିଗରେ ଏହି ରାଜିନାମା ଅଧିକ ସହାୟକ ହେବ । ମରିସସ ସହ ଏଭଳି ଦୋହରା ଟିକସ ଫାଙ୍କି ଦୂରୀକରଣ ସଂଶୋଧନ କ୍ରମରେ ଏହା ଆଉ ଏକ ପଦକ୍ଷେପ । ସାଇପ୍ରସ ସହ ରାଜିନାମା ଆବାସ-ଭିତ୍ତିକ ମୂଳଧନ ଲାଭ ଉପରେ ଟିକସ ପାଇଁ ସୁଯୋଗ ପ୍ରଦାନ କରିବ । ଏହି ରାଜିନାମାରେ ସଂଶୋଧନ ଓ କେବିନେଟ ମଞ୍ଜୁରି ପରେ ଏବେ ମୂଳଧନ ଉପରେ ଭାରତରେ ବସବାସ କରୁଥିବା ସାଇପ୍ରସ ଅଧିବାସୀଙ୍କ ଉପରେ କମ୍ ଟିକସ ଅସୁଲ କରାଯାଇପାରିବ । ତେବେ ଦୋହରା ଟିକସ ଅସୁଲିକୁ ଏଡାଯିବ । ଅର୍ଥାତ୍ ଭାରତରେ ସ୍ପଷ୍ଟ ମୂଳଧନୀ ଲାଭ ଉପରେ ଭାରତ ଟିକସ ବସାଇବ । ପୂର୍ବରୁ ଏହି ନିୟମ ସ୍ପଷ୍ଟ ନଥିଲା । ସିଙ୍ଗାପୁର ସହ ମଧ୍ୟ ଭାରତ ଏପରି ରାଜିନାମା ସ୍ୱାକ୍ଷର ପାଇଁ ଚିନ୍ତା କରୁଛି ।
ଭାରତ, ମିଆଁମାର ମଧ୍ୟରେ ଭୂ-ସୀମା ଅତିକ୍ରମ ଚୁକ୍ତିକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ମିଆଁମାର ମଧ୍ୟରେ ହୋଇଥିବା ଭୂମି ସୀମା ଅତିକ୍ରମ ଚୁକ୍ତିକୁ ମଞ୍ଜୁରି ମିଳିଛି । ଏହି ଚୁକ୍ତି ଦ୍ୱାରା ଦୁଇ ଦେଶର ସୀମାବର୍ତ୍ତୀ ଇଲାକାରେ ସାଧାରଣ ଭାବେ ବସବାସ କରୁଥିବା ଲୋକମାନଙ୍କ ମୁକ୍ତ ଗମନାଗମନ ସମ୍ବନ୍ଧୀୟ ବର୍ତମାନର ଅଧିକାରର ନିୟନ୍ତ୍ରଣ ଏବଂ ସେଥିରେ ତାଳମେଳ ବଜାୟ ରଖିବାରେ ସୁବିଧା ହେବ । ଏହାଦ୍ୱାରା ବୈଧ ପାସପୋର୍ଟ ଏବଂ ଭିସା ଆଧାରରେ ଲୋକମାନଙ୍କ ଗମନାଗମନ ସହଜ ହୋଇପାରିବ, ଫଳରେ ଦୁଇ ଦେଶ ମଧ୍ୟରେ ଆର୍ଥିକ ଏବଂ ସାମାଜିକ ସମ୍ପର୍କ ବୃଦ୍ଧି ପାଇବ । ଏହି ଚୁକ୍ତି ଅଧୀନରେ ଭାରତ-ମିଆଁମାର ସୀମା ଅତିକ୍ରମ କରି ଯାତାୟାତ ନିମନ୍ତେ ଲୋକମାନଙ୍କ ପାଇଁ ଉଚିତ ବ୍ୟବସ୍ଥା କରାଯାଇଛି । ଏହାଦ୍ୱାରା ଭାରତର ଉତ୍ତର-ପୂର୍ବାଂଚଳ ରାଜ୍ୟଗୁଡ଼ିକର ଲୋକ ଏବଂ ମିଆଁମାର ସାଧାରଣ ଜନତାଙ୍କ ମଧ୍ୟରେ ଯୋଗାଯୋଗ ସୁଦୃଢ଼ ହେବ ଏବଂ ଆପୋସ ମିଳାମିଶା ବଢ଼ିବ ବୋଲି ଆଶା କରାଯାଉଛି । ଏହି ଚୁକ୍ତି ଦ୍ୱାରା ଉତର-ପୂର୍ବ ଭାରତର ଅର୍ଥବ୍ୟବସ୍ଥାର ବିକାଶ ତ୍ୱରାନ୍ୱିତ ହୋଇପାରିବ ଏବଂ ଭାରତକୁ ମିଆଁମାର ସହିତ ନିଜ ଭୌଗଳିକ ସମ୍ପର୍କର ଲାଭ ଉଠାଇବାରେ ସହାୟତା ମିଳିପାରିବ । ଫଳରେ ଦୁଇ ଦେଶ ମଧ୍ୟରେ ପାରସ୍ପରିକ ବାଣିଜ୍ୟ ବୃଦ୍ଧି ପାଇବ ଏବଂ ଲୋକମାନଙ୍କ ମଧ୍ୟରେ ଆପୋସ ସମ୍ପର୍କ ସୁଦୃଢ଼ ହେବ । ସୀମାବର୍ତୀ କ୍ଷେତ୍ରରେ ରହୁଥିବା ମୁଖ୍ୟତଃ ଜନଜାତି ସମ୍ପ୍ରଦାୟର ଲୋକମାନେ ଏହି ଚୁକ୍ତି ଦ୍ୱାରା ଉପକୃତ ହୋଇପାରିବେ । ନିୟମିତ ଭୂ-ସୀମା ଅତିକ୍ରମ କରିବାରେ ଅଭ୍ୟସ୍ତ ଥିବା ଏହି ଲୋକମାନଙ୍କର ପାରମ୍ପରିକ ଅଧିକାରର ସୁରକ୍ଷା ହୋଇପାରିବ ।
ଜୟନ୍ତୀ ଅବସରରେ ନାନାଜୀ ଦେଶମୁଖଙ୍କୁ ସ୍ମରଣ କଲେ ପ୍ରଧାନମନ୍ତ୍ରୀ

ସମାଜ ସଂସ୍କାରକ ନାନାଜୀ ଦେଶମୁଖଙ୍କୁ ତାଙ୍କ ଜୟନ୍ତୀ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ମରଣ କରି ଗଭୀର ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଅବସରରେ ନାନାଜୀ ଦେଶମୁଖଙ୍କ କଥା ସ୍ମରଣ ହେଉଛି । ତାଙ୍କ ମହାନ କାର୍ଯ୍ୟ ଧାରା ଓ ଗ୍ରାମାଂଚଳର ବିକାଶ ଉପରେ ଗୁରୁତ୍ୱକୁ ନେଇ ଆମେ ସଦାସର୍ବଦା ଅନୁପ୍ରାଣିତ ହେଉଛୁ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ପ୍ରଧାନମନ୍ତ୍ରୀ ବ୍ରିଟେନର ଗ୍ଲାସଗୋରେ ଆୟୋଜିତ ସିଓପି୨୬ ଅବସରରେ ଶ୍ରୀ ବିଲ୍ ଗେଟ୍ସଙ୍କ ସହ ବୈଠକ କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନଭେମ୍ବର ୨, ୨୦୨୧ରେ ବ୍ରିଟେନର ଗ୍ଲାସଗୋରେ ଆୟୋଜିତ ସିଓପି୨୬ ଶିଖର ସମ୍ବିଳନୀ ଅବସରରେ ଶ୍ରୀ ବିଲ୍‍ ଗେଟ୍‍ସଙ୍କୁ ଭେଟିଛନ୍ତି । ୨. ପ୍ରଧାନମନ୍ତ୍ରୀ ଭାରତରେ ବିଲ୍ ଏବଂ ମେଲିଣ୍ଡା ଗେଟ୍ସ ଫାଉଣ୍ଡେସନ୍ ଦ୍ୱାରା କରାଯାଇଥିବା କାର୍ଯ୍ୟ ପାଇଁ କୃତଜ୍ଞତା ଜଣାଇଛନ୍ତି । ମିଶନ୍ ଇନୋଭେସନ୍‌ର ଅଗ୍ରଗତି ସଂକ୍ରାନ୍ତରେ ବିଲ୍ ଗେଟ୍ସ ପ୍ରଧାନମନ୍ତ୍ରୀଙ୍କୁ ଅବଗତ କରିଥିଲେ । ମିଶନ୍ ଇନୋଭେସନ୍ ଅଧୀନରେ ଭାରତରେ କାର୍ଯ୍ୟକଳାପକୁ ବୃଦ୍ଧି କରିବାର ଉପାୟ ବିଷୟରେ ସେମାନେ ଆଲୋଚନା କରିଥିଲେ । ୩. ସବୁଜ ହାଇଡ୍ରୋଜେନ୍‌, ବିମାନ ଇନ୍ଧନ, ବ୍ୟାଟେରୀ ସଂରକ୍ଷଣ ଏବଂ ଟିକା ଗବେଷଣା ଭଳି କ୍ଷେତ୍ରରେ ପ୍ରତିଜ୍ଞାକାରୀ ସୁଯୋଗ ଉପରେ ମଧ୍ୟ ଆଲୋଚନା କରାଯାଇଥିଲା ।
ଅହମ୍ମଦାବାଦରେ ଅତ୍ୟାଧୁନିକ ସର୍ଦ୍ଦାର ବଲ୍ଳଭ ଭାଇ ପଟେଲ ଚିକିତ୍ସା ବିଜ୍ଞାନ ପ୍ରତିଷ୍ଠାନ ଉଦଘାଟନ କଲେ ପ୍ରଧାନମନ୍ତ୍ରୀ

ସରକାର ଗରିବମାନଙ୍କ ସହ ଠିଆ ହୋଇଛନ୍ତି; ସ୍ୱାସ୍ଥ୍ୟ ସେବା ସୁବିଧା ବ୍ୟାପକ କରିବା ଉପରେ ବିଶେଷ ଧ୍ୟାନ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଅହମ୍ମଦାବାଦଠାରେ ଅତ୍ୟାଧୁନିକ ଏବଂ ବିଶେଷ ସୁବିଧା ଥିବା ସାର୍ବଜନୀନ ହସପିଟାଲ-ସର୍ଦ୍ଦାର ବଲ୍ଲଭ ଭାଇ ପଟେଲ ଚିକିତ୍ସା ବିଜ୍ଞାନ ଏବଂ ଗବେଷଣା ପ୍ରତିଷ୍ଠାନକୁ ଲୋକାର୍ପଣ କରିଛନ୍ତି । ଅହମ୍ମଦାବାଦ ମୁନିସିପାଲ କର୍ପୋରେସନ ଦ୍ୱାରା ନିର୍ମିତ 78ମିଟର ଉଚ୍ଚତା ଏବଂ 1500 ଶଯ୍ୟା ବିଶିଷ୍ଟ ଏହି ଡାକ୍ତରଖାନାରେ ଏକ ଏୟାର ଆମ୍ବୁଲାନ୍ସ ସହିତ ସମସ୍ତ ଅତ୍ୟାଧୁନିକ ସୁବିଧା ରହିଛି । ପ୍ରଧାନମନ୍ତ୍ରୀ ଡାକ୍ତରଖାନାରେ ଥିବା ସମସ୍ତ ସୁବିଧାକୁ ତଦାରଖ କରିଥିଲେ । ଏକ ବିଶ୍ୱସ୍ତରୀୟ ଡାକ୍ତରଖାନା ପ୍ରତିଷ୍ଠା କରିବା ନେଇ ଅହମ୍ମଦାବାଦ ମୁନିସିପାଲ କର୍ପୋରେସନର ପ୍ରୟାସକୁ ପ୍ରଶଂସା କରି ସେ କହିଲେ, “ଅହମ୍ମଦାବାଦର ସର୍ଦ୍ଦାର ବଲ୍ଲଭ ଭାଇ ପଟେଲ ଚିକିତ୍ସା ବିଜ୍ଞାନ ଏବଂ ଗବେଷଣା ପ୍ରତିଷ୍ଠାନ ଦେଶର ଅନ୍ୟାନ୍ୟ ସରକାରୀ ଡାକ୍ତରଖାନାମାନଙ୍କ ପାଇଁ ଏକ ମଡେଲ ହେବ ।” 750 କୋଟି ଟଙ୍କା ବ୍ୟୟରେ ନିର୍ମାଣ କରାଯାଇଥିବା 17 ମହଲାର ଏହି ହସ୍ପିଟାଲ କମ ଖର୍ଚ୍ଚରେ ବିଶ୍ୱସ୍ତରୀୟ ସେବା ପ୍ରଦାନ କରିବ ଏବଂ ଏହାକୁ ଆୟୁଷ୍ମାନ ଭାରତ ସହ ସଂପୃକ୍ତ କରାଯିବ । ଏହି ଅବସରରେ ଏକ ସମ୍ମିଳନୀକୁ ସମ୍ବୋଧିତ କରି ଶ୍ରୀ ମୋଦୀ ଆୟୁଷ୍ମାନ ଭାରତକୁ ଗୁରୁତ୍ୱ ପ୍ରଦାନ କରି କହିଲେ, “ଆୟୁଷ୍ମାନ ଭାରତ କାରଣରୁ ପ୍ରତ୍ୟେକ ଛୋଟ ସହରମାନଙ୍କରେ ନୂତନ ଡାକ୍ତରଖାନା ନିର୍ମାଣର ବର୍ଦ୍ଧିତ ଆବଶ୍ୟକତା ଦେଖାଦେଇଛି । ଖୁବ ବେଗରେ ନୂତନ ଡାକ୍ତରଖାନା ଖୋଲାଯାଉଛି, ଡାକ୍ତର ଏବଂ ପାରାମେଡିକାଲ ଷ୍ଟାଫଙ୍କ ଚାହିଦା ବୃଦ୍ଧି ପାଉଛି ଏବଂ ଏଥିପାଇଁ ସ୍ୱାସ୍ଥ୍ୟସେବା କ୍ଷେତ୍ରକୁ ଆସୁଥିବା ଯୁବକମାନଙ୍କ ପାଇଁ ଅଧିକ ନିଯୁକ୍ତିର ସୁଯୋଗ ସୃଷ୍ଟି ହେଉଛି ।” ପ୍ରଧାନମନ୍ତ୍ରୀ କହିଲେ ଯେ ଗତ କିଛି ବର୍ଷ ଧରି ଦେଶରେ ସ୍ୱାସ୍ଥ୍ୟସେବା ସୁବିଧା ଏବଂ ମେଡିକାଲ ଶିକ୍ଷା କ୍ଷେତ୍ରରେ ବ୍ୟାପକ ଉନ୍ନତି ହୋଇଛି ଯାହାକି ନାଗରିକମାନଙ୍କ ସ୍ୱାସ୍ଥ୍ୟସେବା ଆବଶ୍ୟକତା ପୂରଣ କରିବାରେ ଅନେକ ପରିମାଣରେ ସହାୟକ ହେବ ।” ଗରିବ ଜନସାଧାରଣଙ୍କ ସମସ୍ୟା ଏବଂ ଏହାର ସମାଧାନ ନେଇ ଆବଶ୍ୟକତାର ବ୍ୟଗ୍ରତା ସେତେବେଳେ ଜଣାପଡିଥିଲା ଯେତେବେଳେ ପ୍ରଧାନମନ୍ତ୍ରୀ କହିଲେ ଯେ, “ସରକାର ଗରିବମାନଙ୍କ ସହିତ ଠିଆ ହୋଇଛନ୍ତି ଏବଂ ସେମାନଙ୍କୁ ପ୍ରମୁଖତା ପ୍ରଦାନ କରିବା ସ୍ୱାସ୍ଥ୍ୟ ସେବାକୁ ବ୍ୟାପକ କରିବା ଏବଂ ପ୍ରଧାନମନ୍ତ୍ରୀ ଜନ ଔଷଧି ଯୋଜନା ଅନ୍ତର୍ଗତ କମ ମୂଲ୍ୟରେ ଜେନେରିକ ଔଷଧ ପ୍ରଦାନ ବ୍ୟବସ୍ଥାରୁ ଜଣାପଡିଥାଏ । ଦେଶବ୍ୟାପୀ ପାଖାପାଖି 5000 ପ୍ରଧାନମନ୍ତ୍ରୀ ଜନ ଔଷଧ କେନ୍ଦ୍ର ଖୋଲଯାଇଛି । ପ୍ରଧାନମନ୍ତ୍ରୀ କହିଲେ ଯେ ସରକାର ସମସ୍ତଙ୍କୁ ସମାନ ସୁବିଧା ପ୍ରଦାନ କରିବା ନେଇ ସଂକଳ୍ପବଦ୍ଧ ଏବଂ ସାଧାରଣ ବର୍ଗର ଗରିବ ଜନସାଧାରଣଙ୍କ ପାଇଁ ଶତକଡା 10 ପ୍ରତିଶତ ସଂରକ୍ଷଣ ପ୍ରଦାନ କରିବା ଏହି ଦିଗରେ ଏକ ପଦକ୍ଷେପ । ଏହି ଉଦ୍ଦେଶ୍ୟରେ ଶିକ୍ଷାନୁଷ୍ଠାନମାନଙ୍କରେ ସିଟ ସଂଖ୍ୟା ଶତକଡା 10 ପ୍ରତିଶତ ବୃଦ୍ଧି କରାଯାଉଛି । ସରକାରୀ ଚାକିରି ଏବଂ ଶିକ୍ଷାନୁଷ୍ଠାନମାନଙ୍କରେ ସାଧାରଣ ବର୍ଗର ଗରିବମାନଙ୍କୁ ଶତକଡା 10 ପ୍ରତିଶତ ସଂରକ୍ଷଣ ସୁବିଧା ଲାଗୁ କରିବାରେ ପ୍ରଥମ ରାଜ୍ୟ ହୋଇଥିବାରୁ ସେ ଗୁଜରାଟ ସରକାରଙ୍କୁ ପ୍ରଶଂସା କରିଥିଲେ । ପ୍ରଧାନମନ୍ତ୍ରୀ ହାଲକା ଭାବେ କହିଥିଲେ ଯେ ନୂତନ ବର୍ଷରେ ଏହା ହେଉଛି ଗୁଜରାଟକୁ ତାଙ୍କର ପ୍ରଥମ ଗସ୍ତ ଯେତବେଳେ କି ପର୍ବର ଋତୁ ଚାଲିଛି । ତେଣୁ ଅହମ୍ମଦାବାଦର ଜନସାଧାରଣଙ୍କୁ ଏକ ବିରାଟ ସ୍ୱାସ୍ଥ୍ୟସେବା ସୁବିଧା ଉତ୍ସର୍ଗ କରିବାଠାରୁ ଉତ୍ତମ ସମୟ ଆଉ କିଛି ନହୋଇପାରେ । ସେ କହିଲେ ଯେ ଦେଶରେ ଖୁବ କମ ମୁନିସିପାଲ କର୍ପୋରେସନ ଏହିପରି ବିଶ୍ୱସ୍ତରୀୟ ସ୍ୱାସ୍ଥ୍ୟସେବା ସୁବିଧା ପ୍ରତିଷ୍ଠା କରିଛନ୍ତି । ଅହମ୍ମଦାବାଦର ମେୟର ଭାବେ ସର୍ଦ୍ଦାର ପଟେଲଙ୍କ ଭୂମିକାକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ, ଯିଏକି ସହରର ସ୍ୱାସ୍ଥ୍ୟ, ପରିମଳ ଏବଂ ପରିଛନ୍ନତା ରକ୍ଷା ନେଇ ନେତୃତ୍ୱ ପ୍ରଦାନ କରିବାରେ ଉଦାହରଣ ସୃଷ୍ଟି କରିଥିଲେ । ପ୍ରଧାନମନ୍ତ୍ରୀ କାର୍ଯ୍ୟକ୍ରମରେ ଏହି ସାରାଂଶ ମନ୍ତବ୍ୟ ସହିତ ତାଙ୍କ ବକ୍ତବ୍ୟ ଶେଷ କରିଥିଲେ ଯେ ସମସ୍ତଙ୍କୁ ସମାନ ସୁବିଧା ପ୍ରଦାନ କରିବା ଏବଂ ବିକାଶ ନେଇ ନିଜର ସଂକଳ୍ପବଦ୍ଧତା ରକ୍ଷା କରି ନୂତନ ଭାରତ ପାଇଁ ଆଗକୁ ବଢ଼ିବାର ମାର୍ଗ ହେଉଛି- ସବକା ସାଥ, ସବକା ବିକାଶ ।
ଚୀନ ସାମାଜିକ ଗଣମାଧ୍ୟମ ୱେଇବୋରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ଚୀନର ରାଷ୍ଟ୍ରୀୟ ଦିବସ ଅବସରରେ ସେଠାକାର ଜନସାଧାରଣଙ୍କୁ ମୋର ହାର୍ଦ୍ଦିକ ଅଭିନନ୍ଦନ । ଆମ ଦୁଇ ଦେଶ ମଧ୍ୟରେ ସମ୍ପର୍କ ଯୁଗ ଯୁଗର । ଅଧ୍ୟାତ୍ମବାଦ, ଶିକ୍ଷା, ଅଧ୍ୟୟନ, କଳା, ବାଣିଜ୍ୟ, ପରସ୍ପର ସଭ୍ୟତା ଓ ସମୃଦ୍ଧିକୁ ଆଦର କରିବା ହେଉଛି ଆମ ସମ୍ପର୍କର ମୂଳାଧାର । ମୁଁ ପୂର୍ବରୁ କହିଛି, ଦୁଇ ଦେଶର ସଭ୍ୟତା ଓ ସଂସ୍କୃତିରେ ଆଶା, ଆକାଂକ୍ଷା, ଆହ୍ଵାନ ଓ ସୁଯୋଗର ମିଶ୍ରିତ ପ୍ରତିଫଳନ ହେଉଛି । ଆମେ ପରସ୍ପରର ସଫଳତାରେ ଅନୁପ୍ରାଣିତ ହୋଇ ପାରିବା । ଯେତେବେଳେ ସାରା ବିଶ୍ଵ ଏସିଆ ଆଡକୁ ଅନେଇଛି, ଚୀନ ଓ ଭାରତର ପ୍ରଗତି ତଥା ସମୃଦ୍ଧି ଏବଂ ଆମ ଦୁଇ ଦେଶ ମଧ୍ୟରେ ନୀବିଡ ସହଯୋଗିତା ଏହି ମହାଦେଶର ଶାନ୍ତି ଓ ସ୍ଥିରତାର ଭବିଷ୍ୟତକୁ ଏକ ସୂନ୍ଦର ରୂପ ଦେବାର ସାମର୍ଥ୍ୟ ବହନ କରେ । ରାଷ୍ଟ୍ରପତି ଜି ଜିନପିଙ୍ଗ ଏବଂ ପ୍ରଧାନମନ୍ତ୍ରୀ ଲିଙ୍କ ସହିତ ମୁଁ ଏହି ଭବିଷ୍ୟଦୃଷ୍ଟି ଦେଖୁଛି । ନିକଟରେ ଆମେ ଆମର ସମ୍ବନ୍ଧର ସବୁ ଦିଗରେ ସହଯୋଗିତା ଓ ଆଲୋଚନାକୁ ଆହୁରି ମଜବୁତ କରିପାରିଛୁ । ପରସ୍ପର ମଧ୍ୟରେ ଆସ୍ଥା ଓ ବିଶ୍ଵାସ ଏବଂ ଦୁଇ ଦେଶର ଲୋକଙ୍କ ମଧ୍ୟରେ ସମ୍ପର୍କକୁ ଆହୁରି ଦିଗନ୍ତବିସ୍ତାରୀ ଓ ସୁଦୃଢ କରିବାର ଆଶା ରଖିଛୁ । ଏହି ଦିଗରେ ଯାତ୍ରା ପାଇଁ ଆମର ପ୍ରୟାସ ଜାରି ରହିବ ।
ଏହି ଯୋଗ ଦିବସକୁ ସଫଳ କରିବା ଏବଂ ଯୋଗକୁ ଅଧିକ ଲୋକପ୍ରିୟ କରିବା ପାଇଁ ଲୋକଙ୍କୁ ଅନୁରୋଧ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ଯୋଗ ଦିବସକୁ ସଫଳ କରିବା ଏବଂ ଯୋଗକୁ ଅଧିକ ଲୋକପ୍ରିୟ କରିବା ପାଇଁ ଲୋକଙ୍କୁ ଅନୁରୋଧ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଆସନ୍ତାକାଲି, ୨୧ ଜୁନ୍ ଅନ୍ତର୍ଜାତୀୟ ଯୋଗ ଦିବସ ଭାବରେ ଚିହ୍ନିତ ହେବ । ‘ମାନବିକତା ପାଇଁ ଯୋଗ' ବିଷୟବସ୍ତୁ ଦ୍ୱାରା ଅନୁପ୍ରାଣିତ ହୋଇ ଆସନ୍ତୁ ଏହି ଯୋଗ ଦିବସକୁ ସଫଳ କରିବା ଏବଂ ଯୋଗକୁ ଅଧିକ ଲୋକପ୍ରିୟ କରିବା ।”